Ca benni fariseo chi binacana dequi ixeru benni chi denoo Jesús,
ixerguaba benni rugadie inda atti Juan lhe.
(Masquiba läga Jesús ga rugadie ca nua inda,
ca biꞌini rudheti ca tisa ruleꞌe Benniha liba rugadi inda.)
Atti bine nua nna bedáttebe lo yu gue Judea deyye lo yu gue Galilea attu libe.
Atti deyya Benniha nna labíaba bete lo yu gue Samaria.
Denuala nna bisíne lheꞌe ttu lheꞌesi re lo yu gue Samaria,
unnuha nua te láni Sicar rena gaxxaba roꞌo yu gue Jacob nu begüeebi xiꞌinbi José.
Nía nua re pozo inda nu te láni pozo gue Jacob.
Tu deoba tsiꞌinuha liba bisína Jesús nía.
Lee nna biachuttebe ure roꞌo pozoha bedí lee,
cumu chi ranie de yuꞌe neda.
Nía bisína ttu nuila gue Samaria roꞌo pozoha diana güelhequi inda.
Jesús ráttebe nuilaha:
—Bete saroꞌo inda iꞌiya.
Ca biꞌini rudheti ca tisa ruleꞌe Jesús lheꞌesihaba diacabi güeyoꞌo nu gocabi.
Nuila gue Samariaha nna becabina rána Benniha:
—Lu nna benni Israelba lu,
¿gasná rinnabalu inda len neti?
Gua yubalu nna benni Samariaba neti.
(Anía rá nuilaha,
cumu ca benni Israel läga raca uyú loescani leni ca benni Samaria.)
Jesús becabie gueni re na:
—Ganruba ttirca yulu gue nu tsee rute Tata Do Iyyabaaha,
gue nú benni unní rinnabe lu inda lhe lu nna innábalu lenie,
lee nna utee inda rute elha nabani iꞌiyalu.
Nuilaha nna ráne:
—Tata,
inqui lägabi denlu bixa leni cuealu inda nna pozo-ni nna axta lhiꞌu dionna.
¿Gala saxxílu inda rálu runna elha nabani-na ganna?
¿Si xxenrula rá lelu atti benniola gueri Jacob?
Labi bocaꞌanbi pozo-ni len riꞌitu.
Lheꞌonni uꞌuya bi inda,
ca xiꞌinbiha lhe ca nimala guebiha lhe.
Jesús becabie re na:
—Iyába ca benni riꞌiya inda-ni nna rebisi dacaba ca nua attu libe.
Ttiaca benni iꞌiya inda utea-ni nna tsa lärgaga ebis nua attu libe.
Cumu inda utea iꞌiyanaha aque lhiꞌu lheꞌeni attiba ttu roꞌo dina riría inda.
Benniha nna utee elha nabani gatta ttu dia lii gueni.
Nuilaha nna becabina ráne:
—Xa Tata,
benna loesi indaha iꞌiya qui bitturu ebisia attu libe,
lä itarguaba ni ubea inda lhe.
Jesús re na:
—Beyya,
gualisa unbiyuu gueluha nna utá lenna nii.
Nuilaha nna becabina rána:
—Läganu unbiyuu qui neti te.
Jesús re na:
—Gualíbinlu rálu dequi läganu unbiyuu guelu do.
Cumu gayu unbiyuu chi udo lenlu.
Nu do len lu nnanna nna läga unbiyuu guelu unná,
larca gualíba nu rálha.
Nuilaha nna ráne:
—Neti nna racatia lu ancalu ttu profeta.
Ca benniola guetu useꞌeha nna iqui iꞌiya-niba bitacabi ulequixxencabi Tata Do Iyyabaaha.
Lebiꞌi nu Israel nna rále dequi lheꞌe yiesi Jerusalén anca atta chi gaꞌana cuequi xxeni ca benni Tata Do Iyyabaaha.
Jesús becabie re nuilaha:
—Güia lelu nu ria-ni.
Chi isía sá atti ni iqui iꞌiya-ni lhe ni Jerusalén-na lhe lä udú xibile qui cuequixxenle Tata Do Iyyabaaha.
Lebiꞌi nna läga yule nuxa rudú xibile loni,
riꞌitu nna gua yubatu nuxa anca Benni cuequixxentu lee.
Cumu lheꞌe yiesi gue ca benni Israel,
iría Benni odile ca benni qui bittu tsia nitticana.
Ttiaca chi isía uraha,
nnannargua nua nna chi bisía ura atti cuequi xen ca benni gualígaquinna cuequi xencana Tata Do Iyyabaaha attiba gaꞌana uncana lhe attiba raca le Espíritu guee lhe.
Lee nna rile ca loesi lacana qui cuequixxencana itú iqui itú lecani lee.
Tata Do Iyyabaaha anque Espíritu,
larcala nna ca benni ribequixxencane nna raca duelha uncan nua attiba gaꞌana uncana,
attiba raca le Espíritu guee lhe.
Nuilaha nna ráne:
—Neti yua nna isía Mesías (benni lá Cristu).
Gansi chi bisía Benniha nna quixxiꞌanie riꞌitu iyába.
Jesús becabie re na:
—Neti nua Benni rálha.
Neti unní rinnea len lu.
Unnuhaba raca nna atti besin ca biꞌini rudheti ca tisa ruleꞌe Jesús,
lacabi nna bebanbaquinbi bilencabi Benniha rinnee len ttu nuila,
ttiaca ni ttucabi bittu beaxiquinbi gácabi Jesús:
“¿Biunna raca leonna?
O ¿Bi gueonna rinne lenlu nuila-na?”
Nuilaha nna bedú bixxina reꞌe gueniha nía atti deyyatttebana lheꞌesiha guagunana ca benni,
rán cana:
—Gualtárga gualgüia.
Ni ttu unbiyuu du-ni chi utixxiꞌenna neti iyába nu chi benia.
¿Si läba unníba nua Cristu Benni chi gaꞌanani Tata Do Iyyabaaha odile ca benni?
Laniala nna biría ca benni seꞌe lheꞌesiha diacana atta du Jesús.
Laca ca biꞌini rudheti ca tisa ruleꞌe nna rácabi Benniha:
—Maestro,
uto chi ladiba saroꞌo.
Beniha nna re ca biꞌiniha:
—Neti nna te ttu elha go quia roa nu bittu anca bienle.
Ca biꞌini rudheti ca tisa ruleꞌe Jesús,
udulottebacabi rá loescabi:
—¿Si nuxaba chi bettecaꞌana nu uto Benni aca?
Jesús re ca biꞌiniha:
—Elha go quia nna ancana unia nu raca le Benni udhelhe neti,
ulhuxa sina guee-ni lhe.
Lebiꞌi nna gaxa gua rábale:
“Sna reasaba a ttapa beo isía güitsela.”
Neti nna ria le:
Gualodequi lole gualugüia ca xua xuxtila seꞌe-na,
chiba rigatsicana qui erúcana.
Benni ribeni güitsela nna ridíba nua lhiaxani.
Lena bani redínaha nna ancana ca benni chi uxí elha nabani gatta ttu dia lii guecani,
qui anáchu nna benni rudelha xua lhe benni rechú xua lhe ttulapaba edaca lecani.
Ni raxxína tisa nu rá:
“Yaba le benni bedelha xua nna yaba le benni bechú xua.”
Neti nna ridhelha le echúle xua bedelha attu benni subi nu bittu lebiꞌi guatele bedelhale.
Nnanna nna lebiꞌiba ribe xenle gue sina guecani.
Ixeru ca benni seꞌe lheꞌesi re lo yu gue Samaria güia lecani Jesús atti rá nuilaha cana:
“Ben-na chi utixxiꞌenie neti iyába nu chi benia.”
Larcala nna atti bisína ca benni gue Samaria atta du Jesús,
unnabattebacana lo Benniha eyaꞌane nía.
Lee nna níaba udoe len lacana chupa ubisa.
Ixeru ca benni güia lecanie atti bienquinna ca tisa unne cuinaga Benniha.
Nianna,
rácana nuilaha:
—Nnanna nna läga sunru de utixiꞌenlu riꞌitu nu ráluha nna ria letu.
Ria letu nnanna cumu riꞌigatu chi bienintu nu rá Ben-na.
De unnuha nna chi yutu gualíba Ben-niba nua anque Benni odile ca benni seꞌe yies lo yu-ni.